A Bizottság 1915/83/EGK rendelete

(1983. július 13.)

a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2143/81/EGK tanácsi rendelettel [1] módosított, az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre [2] és különösen annak 6. és 9. cikkére,

mivel a legutóbb az 1860/82/EGK rendelettel [3] módosított 184/66/EGK bizottsági rendeletet [4] a jelenlegi helyzethez kell igazítani, amelyben az információs hálózat működik;

mivel az egyes tagállamok által kijelölt illetékes hatóságok és a nem közigazgatási hivatalokhoz tartozó könyvelőirodák között évente szerződést kell kötni, amelynek hatálya alatt az érintett könyvelőiroda vállalja, hogy kötelezettségeit a Közösség szabályainak betartásával teljesíti; mivel az említett szerződés rendelkezéseinek hivatkoznia kell a Közösség érintett szabályaira;

mivel annak biztosítása érdekében, hogy az évente az információs hálózatból származó eredmények bemutatása és a gazdaságok első adatszolgáltatási űrlapjainak a Bizottsághoz való megküldése között ne legyen sok idő, azt az időszakot, amelybe a számviteli év vége eshet, korlátozni kell;

mivel a gazdaságok adatszolgáltatási űrlapjainak továbbításához a határidőt úgy kell meghatározni, hogy a könyvelőirodák, a kapcsolattartó irodák és a Bizottság képesek legyenek feladataikat ellátni;

mivel az adatszolgáltatási űrlapok továbbítására meghatározott időszakot annak a számviteli évnek a végétől kell számítani, amelyre az adatszolgáltatás vonatkozik;

mivel ahhoz, hogy egy adatszolgáltatási űrlap megfelelően legyen kitöltve, annak tényszerűen pontos és nyilvántartott, valamint a legutóbb a 3272/82/EGK rendelettel [5] módosított, a mezőgazdasági üzemek jövedelmének megállapítására használandó mezőgazdasági adatszolgáltatási űrlap formájáról szóló, 1977. szeptember 23-i 2237/77/EGK bizottsági rendeletben [6] előírt rendelkezések szerint bemutatott adatokat kell tartalmaznia;

mivel a Bizottság által fizetendő átalánydíjat a megfelelően kitöltött és az előírt határidőn belül továbbított adatszolgáltatási űrlapokért ki kell fizetni;

mivel az általános költségnövekedés, valamint annak az adatszolgáltatási űrlapok elkészítésének költségeire gyakorolt hatása azt eredményezi, hogy a fizetendő díjat rendszeres időközönként felül kell vizsgálni;

mivel az átalánydíj megfizetésével kapcsolatos pénzügyi műveletek végrehajtási hatékonyságának javítása céljából intézkedni kell az előleg formájában történő fizetésről;

mivel az 1984-es számviteli év kezdetekor a 184/66/EGK rendeletet hatályon kívül kell helyezni és ugyanannak az évnek a kezdetekor az új rendelkezéseket hatályba kell léptetni;

mivel a mezőgazdasági számviteli információs hálózat közösségi bizottsága az elnöke által előírt határidőn belül nem nyilvánított véleményt,

ELFOGADTA EZT A RENDELETET:

1. cikk

A 79/65/EGK rendelet 9. cikkének (1) bekezdésében említett szerződés legalább a mellékletben felsorolt rendelkezéseket tartalmazza.

2. cikk

A 2237/77/EGK rendelet II. melléklete I. szakaszának a) pontjában említett, 12 egymást követő hónapból álló számviteli év vége a december 31-e és június 30-a közötti időszakra esik, a határnapokat is beleértve.

3. cikk

A 2237/77/EGK rendelet III. mellékletében előírt formában kiállított adatszolgáltatási űrlapokat azok tartalmának ellenőrzését követően, legkésőbb kilenc hónappal annak a számviteli évnek a végét követően, amelyre azok vonatkoznak, a kapcsolattartó iroda bizalmas megjelöléssel továbbítja a Bizottság felé.

Olyan esetekben, amikor a kérdéses kilenc hónapos időszak lehetővé teszi, hogy egy kapcsolattartó iroda a hatáskörébe tartozó összes adatszolgáltatási űrlapot a vonatkozó számviteli év végét követően december 31-e után továbbítsa, a kapcsolattartó iroda december 15-e és 31-e között továbbítja az összes birtokában levő, megfelelő módon kitöltött adatszolgáltatási űrlapot a Bizottság felé; a fennmaradó űrlapokat az előírt időszakon belül egy későbbi időpontban továbbítja a Bizottságnak.

4. cikk

Az adatszolgáltatási űrlap akkor tekinthető megfelelően kitöltöttnek, ha annak:

- tartalma tényszerűen pontos, és

- az abban feltüntetett számviteli adatokat a 2237/77/EGK rendelet rendelkezései szerint rögzítették és mutatják be.

5. cikk

(1) A Bizottság a 3. cikkben előírt időszakon belül a hozzá továbbított, minden egyes megfelelően kitöltött adatszolgáltatási űrlapért átalánydíjat fizet az érintett tagállam számára.

(2) Az átalánydíj megfizetése két részletben történik:

- a díj 50 %-ának megfelelő előleg az egyes tagállamok számviteli évének kezdetén, az adatszolgáltató üzemnek a Bizottság 1859/82/EGK rendelete [7] I. mellékletében megadott számának megfelelően,

- a fizetendő díj és a Bizottság számára továbbított, megfelelően kitöltött adatszolgáltatási űrlapok számának szorzatából a fentiekben említett előlegnek a levonása után fennmaradó különbözet, amelyet a Bizottság által az adatszolgáltatási űrlapoknak a kézhezvételétől számított hat hónapon belül fizetnek.

(3) Az átalánydíj összegét a 79/65/EGK rendelet 19. cikkében előírt eljárásnak megfelelően kell rögzíteni.

6. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

E rendeletet az 1984-es számviteli év kezdetétől kell alkalmazni.

A 184/66/EGK rendelet hatályát veszti. A rendeletet az 1983-as számviteli év végéig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. július 13-án.

a Bizottság részéről

Poul Dalsager

a Bizottság tagja

[1] HL L 210., 1981.7.30., 1. o.

[2] HL L 109., 1965.6.23., 1859/65. o.

[3] HL L 205., 1982.7.13., 10. o.

[4] HL L 213., 1966.11.23., 3637/66. o.

[5] HL L 347., 1982.12.7., 10. o.

[6] HL L 263., 1977.10.17., 1. o.

[7] HL L 205., 1982.7.13., 5. o.

--------------------------------------------------

MELLÉKLET

A 79/65/EGK rendelet 9. cikkében említett szerződés feltételei

A tagállam által kijelölt illetékes hatóság és a 79/65/EGK rendelet rendelkezései szerint kiválasztott közigazgatási hivatalhoz nem tartozó könyvelőirodák közötti szerződés legalább a következő feltételeket tartalmazza kifejezett hivatkozás formájában:

- a könyvelőiroda kötelezettségvállalását, hogy az adatszolgáltatási űrlapokat a Közösség szabályainak betartásával tölti ki,

- a könyvelőiroda kötelezettségvállalását, hogy az adatszolgáltatási űrlapokat olyan időszakon belül továbbítja, ami lehetővé teszi a Közösség szabályainak betartását,

- a könyvelőiroda kötelezettségvállalását, hogy a kapcsolattartó iroda számára megad minden szükséges információt, amelyre az utóbbi igényt tarthat feladatainak teljesítése céljából,

- a könyvelőiroda kötelezettségvállalását, hogy semmiféle egyedi számviteli információt, sem pedig más olyan egyedi adatot nem hoz nyilvánosságra, amelyet feladatainak teljesítése közben vagy egyéb módon a mezőgazdasági számviteli információs hálózat működésével kapcsolatos feladatainak teljesítése közben megszerez, valamint egy arra vonatkozó kötelezettségvállalást, hogy az említett feladatok teljesítésével megbízott személyekre ugyanazok a kötelezettségek vonatkoznak és a könyvelőiroda ennek biztosítása érdekében minden szükséges intézkedést megtesz.

--------------------------------------------------